Francisca Subirana

Francisca Subirana Wolf , 'Panchita' ezizenez ezaguna (Bartzelona, Katalunia, 1900 – Herzliya, Israel, 1981eko martxoa) tenislaria izan zen.

Biografia 

Francisca Subiranak bost aldiz jarraian irabazi zuen Bartzelonako lawn-tenis txapelketa 1916 eta 1920 bitartean. 1920an, Pista Gogorreko Munduko Txapelketaren finalera iritsi zen (Roland Garrosen aurrekoa eta ia beti Parisen jokatua), Dorothy Holmanekin galduz. Espainiako tenis-taldeko kide izan zen 1920ko Joko Olinpikoetan, Anberesen, baina ezin izan zuen Winifred McNairren aurkako lehen partida jokatu.

Subirana tenisetik erretiratu egin zen 1922 inguruan. 1924an Ricardo Wolf alemaniarrarekin ezkondu zen Kuban. 1961ean, senar-emazteak Israelera joan ziren, Fidel Castrok Kubako enbaxadore izendatu baitzuen senarra. Wolf-ek 1973an postu diplomatikotik erretiratuta ere Israelen bizitzen jarraitu zuten. 1975ean sortu zuten Wolf Fundazioa, 1978tik Wolf Sariak ematen dituena. Ricardo Wolf Herzliyan hil zen 1981eko otsailean, eta Subirana hilabete geroago, 81 urte zituela.

Erreferentziak

Kanpo estekak 

 https://web.archive.org/web/20140904171440/http://www.itftennis.com/procircuit/players/player/profile.aspx?playerid=20007268

Bartzelonarrak
Kataluniako tenislariak
Emakume tenislariak